Johanne Foss
Johanne Foss, f. 1939, dansk maler og grafiker. Johanne Foss blev uddannet på Kunstakademiet i København 1960-65 og dyrkede et abstrakt maleri, inspireret af læreren Egill Jacobsen. 
1971-86 var hun medlem af Trykkerbanden og udviklede en stilfærdig, intenst vibrerende koloristisk udtryksform i motiver med figurer og landskaber fra bl.a. Mozambique og Tanzania, hvor hun har boet i perioder siden 1983.
Johanne Foss udførte 1975 en udsmykningsopgave til Aarhus Universitet og underviste på Det Jyske Kunstakademi 1981-88.